26. ÅRSBERETNING FRA DET RÅDGIVENDE UDVALG FOR SIKKERHED, HYGIEJNE OG SUNDHEDSBESKYTTELSE PÅ ARBEJDSPLADSEN 2001

INDHOLDSFORTEGNELSE

RESUMÉ

1. UDVALGETS BAGGRUND OG OPGAVER

1.1. Oprettelse, kompetence og mandat

1.2. Struktur og procedurer

2. AKTIVITETER I 2001

2.1. Det rådgivende udvalgs 25. årsberetning

2.2. Vedtagne udkast til udtalelser

2.2.1. Udvalgets udtalelse (dokument nr. 0966/1/01) om de udkast til standardiseringsmandater for de europæiske standardiseringsorganisationer, der er omhandlet i dokumenterne 3/2001, 4/2001 og 5/2001

2.2.2. Udtalelse fra Det Rådgivende Udvalg (dokument nr. 0860/2/00) om tværfaglige tjenester for beskyttelse og forebyggelse samt lægelig kontrol

2.2.3. Udtalelse fra Det Rådgivende Udvalg (dokument nr. 0702/1/01) om udkast til forslag til direktiv om den anden liste over vejledende grænseværdier for erhvervsmæssig eksponering til gennemførelse af direktiv 98/24/EF

2.2.4. Udtalelse fra Det Rådgivende Udvalg (dokument nr. 0983/1/01) om muskel- og knoglelidelser

2.2.5. Udtalelse fra Det Rådgivende Udvalg (dokument nr. 2505/1/01) om en ny fællesskabsstrategi for sundhed og sikkerhed på arbejdspladsen 2002-2006

2.2.6. Udtalelse fra Det Rådgivende Udvalg (dokument nr. 1947/2/01) om hvidbogen om en strategi for en ny kemikaliepolitik

2.2.7. Udtalelse fra Det Rådgivende Udvalg (dokument nr. 1564/2/01) om vold på arbejdspladsen

2.2.8. Foreløbig udtalelse fra Det Rådgivende Udvalg (dokument nr. 2107/1/01) om beretningen vedrørende Det Europæiske Arbejdsmiljøagentur

2.2.9. Udtalelse fra Det Rådgivende Udvalg om udkastet til arbejdsprogram for 2002 for Det Europæiske Arbejdsmiljøagentur i Bilbao

2.3. Operationelle procedurer

2.3.1. Arbejdsprogram 2002

3. ARBEJDET I GRUPPERNE/STRUKTUREN VED ÅRETS UDGANG

3.1. Arbejdsgrupper, som var aktive i 2001 og fortsætter i 2002

3.1.1. Planlægning

3.1.2. Standardisering

3.1.3. Beretning om Det Europæiske Arbejdsmiljøagentur

3.1.4. Distancearbejde

3.1.5. Erhvervssygdomme

3.1.6. ATEX

3.2. Oprettelse af arbejdsgrupper 2001

3.2.1. Fællesskabsstrategi 2002-2006 (dokument nr. 0994/01)

3.2.2. Sundhed og sikkerhed i hospitalssektoren (dokument nr. 2103/1/01)

3.2.3. Fiskeri (dokument nr. 2504/01)

3.2.4. Kemikalier på arbejdspladsen (dokument nr. 2502/1/01)

3.3. Opløsning af arbejdsgrupper

3.3.1. Tværfaglige tjenester for beskyttelse og forebyggelse/lægelig kontrol med arbejdstagerne

3.3.2. Muskel- og knoglelidelser

3.3.3. Fastsættelse af grænseværdier for eksponering

3.3.4. Retningslinjer vedrørende kemiske agenser

3.3.5. Forebyggelse af vold på arbejdspladsen

4. SAMARBEJDE MED ANDRE ORGANER

4.1. Det Stående Udvalg

4.2. Udvalget af Arbejdstilsynschefer

4.3. Det Videnskabelige Udvalg vedrørende Grænseværdier for Erhvervsmæssig Eksponering for Kemiske Agenser

4.4. Arbejdsmarkedets parter

4.5. Det Faglige Tekniske Bureau

4.6. Den Internationale Arbejdsorganisation

4.7. Det Europæiske Institut i Dublin

4.8. Det Europæiske Arbejdsmiljøagentur i Bilbao

BILAG A

BILAG B

BILAG C

BILAG D

RESUMÉ

26. ÅRSBERETNING FRA DET RÅDGIVENDE UDVALG FOR SIKKERHED, HYGIEJNE OG SUNDHEDSBESKYTTELSE PÅ ARBEJDSPLADSEN 2001 (Dok. xxxx/01 DA)

Rådet fandt, at der var behov for et stående udvalg til at bistå Kommissionen med at forberede og gennemføre aktiviteter på arbejdsmiljøområdet og lette samarbejdet mellem de nationale forvaltninger og arbejdstagernes og arbejdsgivernes faglige organisationer. Det er baggrunden for, at Rådet ved en afgørelse af 27. juni 1974 (74/325/EØF) nedsatte Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.

Udvalget er et trepartsorgan bestående af et antal faste medlemmer, således at der tilkommer hver medlemsstat to repræsentanter for regeringen, to repræsentanter for arbejdstagernes faglige organisationer og to repræsentanter for arbejdsgivernes faglige organisationer. Der udnævnes en suppleant for hvert ordinært medlem. Udvalgets faste medlemmer og suppleanter udnævnes af Rådet, som til orientering offentliggør listen over disse i De Europæiske Fællesskabers Tidende. Udvalgets formand er et medlem af Kommissionen eller ved forfald en tjenestemand i Kommissionen udpeget af formanden.

Udvalget udarbejder hvert år en beretning, som Kommissionen fremsender til Europa-Parlamentet, Rådet og Det Økonomiske og Sociale Udvalg [1].

[1] Det Rådgivende Udvalg for Det Europæiske Kul- og Stålfællesskab, som beretningen også blev sendt til i overensstemmelse med artikel 3, stk. 2, i afgørelse 74/325/EØF, standsede sine aktiviteter i 2002 efter EKSF-traktatens udløb.

I 2001 afholdt udvalget to møder i Luxembourg. På hvert møde orienterede Kommissionen udvalget om udviklingen i samtlige sager vedrørende sundhed, sikkerhed og hygiejne på arbejdspladsen.

Udvalget har vedtaget en årsberetning om sine aktiviteter i 2000, vedtaget ni udtalelser, for hvilke der redegøres ganske kort i punkt 2.2 i nærværende beretning, og gennemgået emnerne for dets arbejdsprogram for 2002.

1. UDVALGETS BAGGRUND OG OPGAVER

1.1. Oprettelse, kompetence og mandat

Rådet fandt, at der var behov for et stående udvalg til at bistå Kommissionen med at forberede og gennemføre aktiviteter på arbejdsmiljøområdet og lette samarbejdet mellem de nationale forvaltninger og arbejdstagernes og arbejdsgivernes faglige organisationer. Det er baggrunden for, at Rådet ved en afgørelse af 27. juni 1974 (74/325/EØF) nedsatte Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.

I henhold til artikel 2, stk. 2, i ovennævnte afgørelse har udvalget navnlig til opgave:

a) på grundlag af oplysninger, som stilles til dets rådighed, at foranstalte udveksling af synspunkter og erfaringer vedrørende eksisterende eller påtænkte ordninger

b) at medvirke til udarbejdelsen af en fælles holdning til problemer, der melder sig inden for sikkerhed, hygiejne og sundhedsbeskyttelse på arbejdspladsen samt i prioriteringen af Fællesskabets opgaver, og af de foranstaltninger, der er nødvendige for disse opgavers gennemførelse

c) at henlede Kommissionens opmærksomhed på de områder, inden for hvilke det forekommer nødvendigt, at der erhverves ny viden og iværksættes egnede aktioner med hensyn til uddannelse og forskning

d) inden for rammerne af Fællesskabets handlingsprogrammer og i samarbejde med Det Stående Udvalg for Bedriftssikkerhed og Sundhedsforhold i Kulminer at fastlægge:

-kriterierne og målene for bekæmpelse af alle risici for arbejdsulykker og al fare for sundheden inden for virksomheder

-de metoder, der gør det muligt for virksomhederne og for deres personale at bedømme og forbedre beskyttelsesniveauet

e) at bidrage til, at de nationale forvaltninger og arbejdstagernes og arbejdsgivernes faglige organisationer gøres bekendt med Fællesskabets initiativer for derved at fremme samarbejdet og støtte sådanne initiativer fra deres side, som tilsigter en udveksling af indvundne erfaringer og en fastlæggelse af regler for god praksis.

1.2. Struktur og procedurer

Udvalget er et trepartsorgan bestående af et antal faste medlemmer, således at der tilkommer hver medlemsstat to repræsentanter for regeringen, to repræsentanter for arbejdstagernes faglige organisationer og to repræsentanter for arbejdsgivernes faglige organisationer. Der udnævnes en suppleant for hvert ordinært medlem. Udvalgets faste medlemmer og suppleanter udnævnes af Rådet, som til orientering offentliggør listen over disse i De Europæiske Fællesskabers Tidende.

Udvalgets formand er et medlem af Kommissionen eller ved forfald en tjenestemand i Kommissionen udpeget af formanden.

Udvalget kan nedsætte arbejdsgrupper med et udvalgsmedlem som formand. Grupperne præsenterer deres arbejdsresultater i form af rapporter på et udvalgsmøde.

Udvalget udarbejder hvert år en beretning, som Kommissionen fremsender til Europa-Parlamentet, Rådet og Det Økonomiske og Sociale Udvalg [2].

[2] Det Rådgivende Udvalg for Det Europæiske Kul- og Stålfællesskab, som beretningen også blev sendt til i overensstemmelse med artikel 3, stk. 2, i afgørelse 74/325/EØF, standsede sine aktiviteter i 2002 efter EKSF-traktatens udløb.

Udvalget vedtager sine udtalelser med absolut flertal af de afgivne stemmer. Udvalget er beslutningsdygtigt, når to tredjedele af medlemmerne er til stede.

Udvalget har fastsat sin forretningsorden, som er trådt i kraft efter at være blevet godkendt af Rådet den 30. april 1976 efter indstilling fra Kommissionen.

Repræsentanterne for regeringerne og for arbejdstagernes og arbejdsgivernes faglige organisationer er organiseret i tre særskilte interessegrupper, som hver udpeger en talsmand. Talsmændene deltager i deres respektive interessegruppers møder og i møderne i udvalget, hvor de redegør for deres gruppes holdning.

Kontakten mellem medlemmerne af regeringsrepræsentanternes interessegruppe varetages af et medlem af udvalget, der repræsenterer regeringen i det land, som har formandskabet i Rådet. Kontakten mellem arbejdsgivernes repræsentanter i udvalget varetages af Sammenslutningen af Industri- og Arbejdsgiverorganisationer i Europa (UNICE), og det er den faglige arbejdstagerorganisation på fællesskabsplan, Den Europæiske Faglige Samarbejdsorganisation (EFS), der har til opgave at koordinere arbejdstagernes repræsentanters synspunkter.

Udvalgets og arbejdsgruppernes sekretariatsfunktioner varetages af Kommissionen. Sekretariatet hører under Generaldirektorat EMPL (kontor D/5).

2. AKTIVITETER I 2001

Den 18. december 2000 udpegede Rådet efter indstilling fra medlemsstaterne udvalgets faste medlemmer og suppleanter for perioden fra den 18. december 2000 til den 17. december 2003, efter at den foregående mandatperiode, der gik fra den 7. juli 1997 til den 6. juli 2000, var udløbet. Listen over medlemmer i 2001 findes i bilag B.

I 2001 havde udvalget to møder i Luxembourg, henholdsvis i maj og november. På hvert møde orienterede Kommissionen udvalget om udviklingen i samtlige sager vedrørende sundhed, sikkerhed og hygiejne på arbejdspladsen.

Dagen før udvalgets møder blev der afholdt møder i de tre interessegrupper. Desuden blev der afholdt to ekstra møder i årets løb.

Udvalgets arbejde er i 2001 forløbet parallelt med Kommissionens aktiviteter. Da Kommissionens meddelelse om en ny strategi for sundhed og sikkerhed på arbejdspladsen forventes at blive vedtaget i 2002, er udvalgets fireårige rammeprogram for perioden 1996-2000 blevet forlænget med et år.

Arbejdsopgaverne og de prioriterede emner er blevet foreslået udvalget af arbejdsgruppen «Planlægning», som har haft fire møder.

Drøftelserne i de elleve arbejdsgrupper, der er nedsat til at behandle de specifikke områder, hvor udvalget har ønsket at afgive udtalelse, har krævet afholdelse af 17 møder.

Udvalget har opløst fem arbejdsgrupper, hvis arbejde var afsluttet:

-Tværfaglige tjenester

-Muskel- og knoglelidelse

-Fastsættelse af grænseværdier for eksponering

-Retningslinjer vedrørende kemiske agenser

-Forebyggelse af vold på arbejdspladsen.

Udvalget har nedsat fire grupper, som den har vedtaget mandat for:

-Fællesskabsstrategi 2002-2006 (dokument nr. 0994/01)

-Sundhed og sikkerhed i hospitalssektoren (dokument nr. 2103/1/01)

-Fiskeri (dokument nr. 2504/01)

-Kemikalier på arbejdspladsen (dokument nr. 2502/1/01)

Endvidere har udvalget ændret mandatet for gruppen "ATEX" (dokument nr. 3453/1/00).

Punkt 3 i nærværende beretning indeholder et kort resumé af arbejdet i grupperne.

Udvalget har vedtaget en årsberetning om sine aktiviteter i 2000, vedtaget ni udtalelser, for hvilke der redegøres ganske kort i punkt 2.2 i nærværende beretning, og gennemgået emnerne for dets arbejdsprogram for 2002.

2.1. Det rådgivende udvalgs 25. årsberetning

Dokument 1943/01

Udvalget vedtog på sit 63. plenarmøde den 29. november 2001 den 25. årsberetning om udvalgets arbejde i 2000.

2.2. Vedtagne udkast til udtalelser

2.2.1. Udvalgets udtalelse (dokument nr. 0966/1/01) om de udkast til

standardiseringsmandater for de europæiske standardiseringsorganisationer, der

er omhandlet i dokumenterne 3/2001, 4/2001 et 5/2001

-Dok. 3/2001 - Offentliggørelse i EFT af referencen på den harmoniserede standard "Sikkerhedskrav til legetøj - Del 1: Mekaniske og fysiske egenskaber"

Skønt genstanden for dette mandat først og fremmest beror hos "det indre marked", falder den sekundært ind under Det Rådgivende Udvalgs kompetenceområde, for så vidt som legetøj anvendes i fritidscentre og ved afprøvning i forretninger.

Da børn er særligt følsomme over for støj, og da det må betragtes som udelukket at få dem til at bære personlige værnemidler, er det nødvendigt at reducere legetøjs støjniveau mest muligt. Støjniveauet bør under alle omstændigheder være lavere end det støjniveau, der er tilladt uden brug af personlige værnemidler.

-Dok. 4/2001 - Forslag til Kommissionens afgørelse om offentliggørelse i EFT af referencerne på standarderne EN 13428:2000 - EN 13432:2000 i medfør af direktiv 94/62/EF om emballage og emballageaffald.

Forslaget til afgørelse falder ikke ind under Det Rådgivende Udvalgs kompetenceområde, men giver anledning til visse principielle bemærkninger. Nogle af de standarder, hvis referencer skal offentliggøres, er ufuldstændige i henhold til direktiv 94/62/EF. Det Rådgivende Udvalg mener, at dette er utilfredsstillende, og udtrykker ønske om, at lignende situationer undgås i fremtiden.

-Dok. 5/2001 - Standardiseringsmandat givet til CEN inden for rammerne af direktiv 98/37/EF om maskiner, med henblik på revision af standard EN848-3:1999 vedrørende træbearbejdningsmaskiners sikkerhed

Det Rådgivende Udvalg er enig i den alvorlige kritik, der er fremført af den svenske regering.

Det Rådgivende Udvalg konstaterer, at de oprindeligt fastsatte frister er blevet forlænget med et år, og er foruroliget over det tidsrum, hvori man stadig må arbejde uden sikre maskiner.

Selv om den nugældende standard i mellemtiden fortsat giver formodning om overensstemmelse med direktivets bestemmelser, anmoder Det Rådgivende Udvalg CEN om så vidt muligt at fremskynde sit arbejde på dette område.

Selv om udvalget accepterer at anmode Kommissionen om at træffe passende foranstaltninger med henblik på at advare brugerne om risici på grund af mangler ved den nuværende maskinpark, fremhæver det samtidig, at leverandørerne fortsat er ansvarlige for de leverede maskiners sikkerhed, og at dette ansvar ikke begrænses af sådanne forholdsregler.

I betragtning af at maskiner, hvis brug indebærer en alvorlig risiko, stadig må anvendes i overgangsperioden, skal disse anbefalinger offentliggøres på passende måde.

Udvalget vedtog udkastet til udtalelse enstemmigt den 15. maj 2001.

2.2.2. Udtalelse fra Det Rådgivende Udvalg (dokument nr. 0860/2/00) om tværfaglige tjenester for beskyttelse og forebyggelse samt lægelig kontrol

Artikel 7 og 14 i rammedirektiv 89/391/EØF omhandler foranstaltninger til forbedring af arbejdstagernes sikkerhed og sundhed, navnlig beskyttelses- og forebyggelsestjenester og sundhedstilsyn. I 1996 besluttede Det Rådgivende Udvalg i den forbindelse at nedsætte en arbejdsgruppe, som skulle undersøge de problemer, der var konstateret, og de erfaringer, der var indhøstet i forbindelse med oprettelsen af tværfaglige tjenester for beskyttelse og forebyggelse for arbejdstagerne i alle sektorer, brancher og offentlige og private virksomheder, og analysere overvågningen af arbejdstagernes sundhed i de forskellige medlemsstater.

Et første udkast til udtalelse blev forelagt for udvalget på det 59. plenarmøde den 27. oktober 1999. Udvalget anmodede om viderebehandling af udkastet til udtalelse og drøftede på sit 60. plenarmøde den 18. maj 2000 en tekst udarbejdet af et snævert redaktionsudvalg. I betragtning af samtlige interessegruppers forbehold blev teksten sendt tilbage til arbejdsgruppen. Redaktionsgruppen færdiggjorde på sit sidste møde den 20. februar 2001 et nyt udkast til udtalelse, som udvalget derefter vedtog på sit 62. plenarmøde. Arbejdsgivergruppens bemærkninger optræder i et bilag til udtalelsen.

I udvalget var der enighed om at behandle de to aspekter "tværfaglige tjenester for beskyttelse og forebyggelse" og "lægetilsyn" hver for sig, men at samle dem i et enkelt endeligt dokument.

Med hensyn til tjenester for beskyttelse og forebyggelse blev der identificeret standarder for god praksis, som kan anvendes generelt, uanset aktivitetsområde. Medlemsstaterne anmodes om kvalitetskontrol. Arbejdsgiverne, som er ansvarlige for at gennemføre sikkerhedsforanstaltningerne, skal kunne sikre arbejdstagernes deltagelse og søge kvalificeret bistand med kompetence til at løse opgaverne.

Lægetilsyn går ud på, at der indføres hensigtsmæssige procedurer, som systematisk og regelmæssigt afdækker tidlige tegn på erhvervssygdomme hos arbejdstagere, som er udsat for sundhedsrisici, og at der herefter træffes de nødvendige foranstaltninger. Lægetilsyn indgår således som led i en generel ordning til forebyggelse af erhvervsrisici. Arbejdsgiveren har ansvaret for at styre de givne sundhedsrisici og dermed at overvåge sundheden, og det skal ske i overensstemmelse med den gældende nationale lovgivning om sundhed og sikkerhed.

Det kan konstateres, at der ikke findes en ensartet metode til lægetilsyn, og at der anvendes forskellige fremgangsmåder under forskellige omstændigheder, men udvalget understreger dog, at enhver ny procedure skal opfylde fem kriterier: behov, relevans, videnskabelig gyldighed, effektivitet, etiske standarder.

Udvalget vedtog udkastet til udtalelse enstemmigt den 15. maj 2001.

2.2.3. Udtalelse fra Det Rådgivende Udvalg (dokument nr. 0702/1/01) om udkast til forslag til direktiv om den anden liste over vejledende grænseværdier for erhvervsmæssig eksponering til gennemførelse af direktiv 98/24/EF

Den 27. oktober 1999 besluttede udvalget at nedsætte en arbejdsgruppe vedrørende "Fastsættelse af grænseværdier for erhvervsmæssig eksponering", som fik til opgave at udtale sig om procedurerne for indsamling og evaluering af de oplysninger, der er nødvendige for fastsættelse af erhvervsmæssige eksponeringsniveauer, forberede Det Rådgivende Udvalgs bemærkninger til resultatet af Kommissionens evalueringer på grundlag af analyser fra gruppen af videnskabelige eksperter og udarbejde Det Rådgivende Udvalgs udkast til udtalelse om Kommissionens forslag til direktiver på området.

Gruppen mødtes fire gange - den 14. december 1999, den 5. april og den 25. oktober 2000, og den 5. april 2001 - og behandlede et udkast til forslag til Kommissionens direktiv om den anden liste over vejledende grænseværdier for erhvervsmæssig eksponering til gennemførelse af direktiv 98/24/EF (dok. 531/3/99).

Arbejdsgruppens udkast til udtalelse, som udvalget har vedtaget, består af tre dele: del A med bemærkninger til Kommissionens udkast til forslag til direktiv, del B om målemetoderne og del C om proceduren for vejledende grænseværdier, for hvilke der foreligger utilstrækkelige eller ingen videnskabelige oplysninger.

De vigtigste bemærkninger i del A i udkastet til udtalelse har været afgørende for ændringer og udskiftninger i den oprindelige liste over stoffer og værdier. Arbejdsgivergruppen erklærede, at den ikke kunne acceptere de foreslåede grænseværdier for en række stoffer (toluen, n-hexan, salpetersyre og chlor). Begrundelserne og bemærkningerne er anført som bilag til den vedtagne udtalelse.

Med hensyn til del B kunne udvalget kun tilslutte sig Kommissionens nye tiltag, som går ud på at udarbejde en oversigt over hensigtsmæssige analysemetoder for de kemikalier, der allerede er offentliggjort i bilaget til direktiv 2000/39/EF.

Med hensyn til del C gør udvalget opmærksom på, at det er vanskeligt at anvende kemikalier, for hvilke der ikke foreligger tilstrækkelige videnskabelige data til at fastsætte en vejledende grænseværdi for erhvervsmæssig eksponering.

Udvalget vedtog udkastet til udtalelse enstemmigt den 15. maj 2001.

2.2.4. Udtalelse fra Det Rådgivende Udvalg (dokument 0983/1/01) om muskel- og knoglelidelser

Den 6. maj 1999 nedsatte udvalget en arbejdsgruppe vedrørende "Muskel- og knoglelidelser" med mandat til at forberede Det Rådgivende Udvalgs udtalelse om eventuelle fællesskabsaktioner med henblik på at forebygge muskel- og knoglelidelser på arbejdspladsen.

Gruppen afholdt sit sidste møde den 13. februar 2001, hvorefter der blev udfærdiget et udkast til udtalelse, som udvalget vedtog på sit 62. plenarmøde. Arbejdsgivergruppens bemærkninger optræder i et bilag til udtalelsen.

Udvalget gjorde opmærksom på, at muskel- og knoglelidelser tegner sig for mellem 40 og 50% af alle arbejdsbetingede helbredsproblemer og berører over 40 mio. arbejdstagere i EU, og opfordrede derfor Kommissionen til, under hensyntagen til de eksisterende bestemmelser, at fremme en strategi baseret på primær forebyggelse med henblik på at højne forebyggelses- og beskyttelsesniveauet i alle virksomheder uanset størrelse, især i de mest berørte sektorer.

Udvalget henstiller til Kommissionen, at den tilrettelægger sin politik hovedsagelig under hensyn til overholdelse af principperne for forebyggelse i rammedirektiv 89/391/EØF, vurdering af fysiske, organisatoriske og andre risici på arbejdspladsen, udarbejdelse af integrerede metoder, som justeres i de enkelte tilfælde af erhvervsorganisationer og virksomheder, vedtagelse af en tværfaglig forebyggende metode, som fremmer deltagelse på virksomhedsniveau, formidling af informationer og uddannelse af hele personalet, inddragelse af elementer til forebyggelse af muskel- og knoglelidelser ved udformning og udvælgelse af nye installationer og nyt udstyr, forbedring af kriterierne for diagnosticering, fremme af gennemførelse af handlingsplaner med korrigerende og forebyggende foranstaltninger og indikatorer for tilsyn med fremskridt, risikoen for muskel- og knoglelidelser, navnlig ved ændring af arbejdets tilrettelæggelse.

Det bør derfor overvejes at tage et nyt lovgivningsinitiativ, der særlig målrettes mod forebyggelse af lidelser i overekstremiteterne. For at gøre alle berørte parter mere bevidste om behovet for at forebygge muskel- og knoglelidelser, og om hvordan dette kan sikres, bør der formuleres og fremmes generelle og om muligt sektorspecifikke retningslinjer.

Udvalget vedtog udkastet til udtalelse enstemmigt den 15. maj 2001.

2.2.5. Udtalelse fra Det Rådgivende Udvalg (dokument nr. 2505/1/01) om en ny fællesskabsstrategi for sundhed og sikkerhed på arbejdspladsen 2002-2006

Kommissionen omtalte i sin meddelelse om dagsordenen for socialpolitik behovet for at udarbejde en nye fællesskabsstrategi for sundhed og sikkerhed på arbejdspladsen i form af en meddelelse. I forbindelse med dagsordenens gennemførelse er alle aktører på området blevet opfordret til at deltage aktivt og yde særlige bidrag, inden Kommissionen som berammet vedtager sin meddelelse i 2002.

Den 15. maj 2001 besluttede udvalget således at nedsætte en arbejdsgruppe vedrørende "Fællesskabsstrategien 2002-2006" med det mandat at forberede en udtalelse om Fællesskabets strategi for sundhed og sikkerhed på arbejdspladsen for perioden 2002-2006. Udvalget overdrog denne opgave til gruppen vedrørende "Planlægning".

Gruppen afholdt to møder - den 3. juli og 2. oktober 2001 - og behandlede forskellige dokumenter fra Kommissionen med henblik på at definere de alternativer, den anså for hensigtsmæssige. En snæver redaktionsgruppe færdiggjorde et udkast til udtalelse - med bemærkninger fra de tre interessegrupper i dokumentets bilag - som blev forelagt for udvalget på dets 63. plenarmøde.

Udtalelsen er udformet som et midlertidigt bidrag fra udvalget til Europa-Kommissionens udarbejdelse af en ny strategi for sundhed og sikkerhed på arbejdspladsen og indeholder en analyse af de punkter, som udvalget anser for at være en forudsætning for, at strategien lykkes.

De generelle retningslinjer for den nye strategi skal tage udgangspunkt i den sociale dagsordens mål om en politik, der skal sikre kvalitetsarbejdspladser. Der skal skabes større synergi og komplementaritet mellem nationale, europæiske og internationale tiltag, samtidig med at alle berørte aktører mobiliseres, og sundhed og sikkerhed på arbejdspladsen skal indarbejdes i alle fællesskabspolitikker. Der skal imidlertid også tages hensyn til den særlige form for problemer, der er forbundet med sundhed og sikkerhed på arbejdspladsen, således at fælles erfaringer, kompetencer og referencer på området bevares og udbygges.

Den nye strategi skal udformes og gennemføres på grundlag dels af et indgående kendskab til anvendelsesområdet og de problemer, det frembyder, hvor viden indhentes ved øget tilsyn, overvågning, indsamling og formidling af oplysninger, dels præcise mål og prioriteter, som opstilles i overensstemmelse med de særlige forhold, der gør sig gældende (virksomhedernes størrelse, forskellige erhvervssektorer og/eller kategorier af arbejdstagere). For at sikre en planmæssig gennemførelse skal der opstilles en tidsplan og en oversigt over regelmæssig vurdering af projekternes forløb.

Med hensyn til fremtidig lovgivning skal der foretages en konkret vurdering af de gældende direktivers gennemførelse, uden at man dog af den grund ser bort fra at vedtage nye lovgivningsmæssige foranstaltninger, for opgørelsen giver mulighed for en bedre afgrænsning af de erhvervssektorer, kategorier af arbejdstagere og risici, som ikke er omfattet af tilstrækkelig beskyttelse.

Endvidere bør udbygningen af en forebyggelseskultur indgå som et centralt led i den nye strategi. Forebyggende foranstaltninger, som sigter mod arbejdspladsen, og tekniske beskyttelsesforanstaltninger skal ledsages af en egentlig strategi for bevidstgørelse om risici og fremme af sundhed ved hjælp af uddannelsesaktioner og bevidstgørelse om forebyggelse blandt arbejdstagere, unge skolesøgende og personer under erhvervsuddannelse. Det er også i den forbindelse vigtigt at fremme udveksling af erfaringer og søgen efter fælles kriterier.

Apropos udvidelsen understreger udvalget endelig, at der er behov for væsentlige ressourcer til kandidatlandene og arbejdsmarkedets parter for at sikre udveksling af erfaringer og bedre tilrettelæggelse af forebyggelsen.

Udvalget vedtog udkastet til udtalelse enstemmigt den 29. november 2001.

2.2.6. Udtalelse fra Det Rådgivende Udvalg (dokument nr. 1947/2/01) om hvidbogen om en strategi for en ny kemikaliepolitik

Udvalget vedtog på sit 62. plenarmøde den 15. maj 2001 at udarbejde en udtalelse om Kommissionens meddelelse om "Hvidbog: Strategi for en ny kemikaliepolitik" [KOM (2001) 88 endelig]. Udvalget gav ad hoc-gruppen vedrørende "Fastsættelse af grænseværdier for eksponering" mandat til at udfærdige udtalelsen.

Gruppen mødtes den 25. juni, den 11. september og den 10. oktober 2001 og udarbejdede et udkast til udtalelse, som blev forelagt for udvalget på dets 63. plenarmøde.

Udvalget beklager, at det ikke blev hørt, inden hvidbogen udkom, for visse aspekter i meddelelsen vil få eller har allerede stor betydning for sikkerheden og sundheden på arbejdspladsen. Udvalget anmoder derfor Kommissionen om at høre udvalget, når der skal foretages ændringer i hvidbogen, som kan påvirke området sundhed og sikkerhed på arbejdspladsen.

Udvalget mener også, at det kan spille en vigtig rolle i forbindelse med udarbejdelsen af en ny kemikaliepolitik. Derfor insisterer udvalget på, at GD EMPL deltager i de grupper, der står for det forberedende arbejde og i Kommissionens pilotgruppe, som skal udforme den nye lovgivning. Udvalget anmoder i den forbindelse Kommissionen om at tage hensyn til en række bemærkninger til hvidbogen om forskellige aspekter ved politikken for sundhed og sikkerhed på arbejdspladsen, navnlig kriterierne for klassificering af kemikalier og spørgsmålene vedrørende produktinformation ("Sikkerhedsblade").

Udvalget vedtog udkastet til udtalelse enstemmigt den 29. november 2001.

2.2.7. Udtalelse fra Det Rådgivende Udvalg (dokument 1564/2/01) om vold på arbejdspladsen

Stillet over for et stigende antal problemer med vold på arbejdspladsen nedsatte udvalget den 29. oktober 1997 en arbejdsgruppe vedrørende "Forebyggelse af vold på arbejdspladsen" med mandat til at indsamle undersøgelser og eksempler på god praksis på området og udarbejde et udkast til udtalelse.

Gruppen mødtes en enkelt gang i 2000 og to gange i 2001, dvs. den 8. maj og den 18. september, og udarbejdede et udkast til udtalelse, som blev forelagt for udvalget på dets 63. plenarmøde.

Udtalelsen vedrører alle former for vold på arbejdspladsen, både fysisk og psykisk vold, der betragtes som risikofaktorer, som arbejdsgiveren er forpligtet til at evaluere og forebygge eller reducere ved at træffe særlige foranstaltninger som i forbindelse med alle andre risikofaktorer, jf. artikel 6 i rammedirektiv 89/391/EØF.

Udvalget konstaterede, at dette særlige problem opfattes forskelligt i medlemsstaterne, og opfordrede derfor Kommissionen til at udarbejde retningslinjer, hovedsagelig for forebyggelse, med udgangspunkt i definitionen af fænomenet i alle dets forskellige udtryksformer og fastlæggelsen af de risikofaktorer, som arbejdsgiveren er forpligtet til at evaluere i henhold til rammedirektivet.

Initiativet bør endvidere kombineres med ajourføring af uddannelsesprogrammer og bevidstgørelses- og informationskampagner med henblik på at gøre opmærksom på problemet og behovet for at forebygge vold på arbejdspladsen.

Det ville desuden være ønskeligt, om man tog hensyn til de psykiske såvel som de psykosociale aspekter ved arbejdsmiljøet, når der udarbejdes indikatorer for arbejdets kvalitet.

Bilag I til den vedtagne udtalelse indeholder en fælleserklæring fra de tre interessegrupper, som giver udvalgets gruppe vedrørende "Planlægning" til opgave at sørge for en nærmere definition af de berørte spørgsmåls rækkevidde og af de praktiske foranstaltninger, der skal træffes. Arbejdsgivergruppen har vedtaget udtalelsen med forbehold af en række bemærkninger om udtalelsens form og indhold, som optræder i bilag II.

Udvalget vedtog udkastet til udtalelse enstemmigt den 29. november 2001.

2.2.8. Foreløbig udtalelse fra Det Rådgivende Udvalg (dokument nr. 2107/1/01) om beretningen vedrørende Det Europæiske Arbejdsmiljøagentur

Rådets forordning (EF) nr. 2062/94 af 18. juli 1994 om oprettelse af et europæisk arbejdsmiljøagentur, ændret ved Rådets forordning (EF) nr. 1643/95 af 29. juni 1995 indeholder en revisionsbestemmelse, hvoraf det fremgår, at Rådet efter høring af Europa-Parlamentet senest fem år efter forordningens ikrafttræden (9. september 1994) skal tage forordningen, herunder de nye opgaver, som det måtte vise sig nødvendigt at give agenturet, op til revision. Dette skal ske på grundlag af en beretning fra Kommissionen, der i givet fald er ledsaget af et forslag.

Udvalget besluttede derfor den 6. maj 1999 at nedsætte en arbejdsgruppe vedrørende "Beretning om Det Europæiske Arbejdsmiljøagentur". Arbejdsgruppen har til opgave at udarbejde en udtalelse om den beretning, der skal udarbejdes af Kommissionen, og som i givet fald skal ledsages af et forslag til ændring af forordningen om oprettelse af agenturet.

Arbejdsgruppen mødtes en enkelt gang i 2000 på foranledning af Kommissionen, som med henblik på åbenhed lagde vægt på at høre arbejdsgruppen om betingelserne for det offentlige udbud vedrørende evaluering af agenturets arbejde, og to gange i 2001, den 21. juni og den 26. september, efter at agenturet havde stillet kontrahentens beretning til rådighed. Da Kommissionen endnu ikke havde udarbejdet sin beretning og sit forslag, blev der indført en overgangsfase, og et foreløbigt udkast til udtalelse blev forelagt for udvalget på det 63. plenarmøde.

Udvalget henstiller, at forordningen om agenturet ændres på tre områder, nemlig agenturets målsætninger og opgaver, aktørernes rolle og agenturets funktioner og drift.

I forbindelse med målsætninger og opgaver henstiller udvalget, at agenturet tager hensyn til brugernes særlige behov ved indsamling, behandling og formidling af informationer. Agenturets forretningsorden bør definere målgrupperne.

De forskellige aktørers roller og funktioner i forhold til agenturets arbejde skal præciseres nærmere i agenturets forretningsorden, som bestyrelsen definerer og ændrer regelmæssigt, navnlig med hensyn til knudepunkternes ansvar og styrkelsen af bestyrelsens rolle som strategisk beslutningstager.

Endelig bør agenturets funktion og drift og forretningsudvalgets opgaver og funktion præciseres og udbygges, og bestyrelsens kompetence bør udvides med hensyn til direktørens kontraktforhold. Det ville også være hensigtsmæssigt at drøfte bestyrelsens afstemningsprocedure.

Udvalget vedtog udkastet til udtalelse enstemmigt den 29. november 2001.

2.2.9. Udtalelse fra Det Rådgivende Udvalg om udkastet til arbejdsprogram for 2002 for Det Europæiske Arbejdsmiljøagentur i Bilbao

I overensstemmelse med artikel 10 i forordningen om oprettelse af agenturet vedtager bestyrelsen agenturets årlige arbejdsprogram på grundlag af et udkast, som direktøren udarbejder efter høring af Kommissionen og Det Rådgivende Udvalg.

Agenturets bestyrelse afholdt møde den 6. og 7. november 2001; udvalget kunne ikke afholde plenarmøde i oktober, da arbejdsgrupperne endnu ikke havde afsluttet deres arbejde.

På ovennævnte møde vedtog agenturets bestyrelse således arbejdsprogrammet for 2002 med forhold af udvalgets udtalelse. Programmet blev forelagt for udvalget på dets 63. plenarmøde den 29. november 2001; de tre interessegrupper fremsatte bemærkninger, som kort kan gengives som følger:

De tre grupper insisterer på, at proceduren i henhold til forordningen om agenturets oprettelse overholdes, således at udvalget kan drøfte agenturets arbejdsprogram, inden det vedtages. De tre grupper tilslutter sig agenturets program. Arbejdsgivergruppen anmoder Kommissionen og medlemsstaterne om at sørge for et retsgrundlag for et program vedrørende små og mellemstore virksomheder. Med hensyn til den europæiske uge påpeger gruppen, at der er behov for generelle overvejelser i agenturets regi.

2.3. Operationelle procedurer

2.1.1. Arbejdsprogram 2002

2.3.1 dokument 2480/01

På mødet den 29. november 2001 vedtog udvalget sit arbejdsprogram for 2002, som forlænger det fireårige rammeprogram med et år.

3. ARBEJDET I GRUPPERNE /STRUKTUREN VED ÅRETS UDGANG

3.1. Arbejdsgrupper, som var aktive i 2001 og fortsætter i 2002

3.1.1. Planlægning

Gruppen "Planlægning" afholdt fire møder i 2001 for at forberede nye mandater samt tilrettelægge og følge gruppernes arbejde.

3.1.2. Standardisering

Arbejdet i denne gruppe er af mere kontinuerlig karakter. Udvalget giver gruppen mandat til at behandle standardiseringsmandaterne, efterhånden som de forelægges af Kommissionen. Gruppen beskæftiger sig også med problemer af mere generel art, der vedrører arbejdsmiljøet i forbindelse med standardisering.

Gruppen havde to møder i 2001 og drøftede 8 udkast til mandater til CEN/CENELEC/ETSI. Et udkast til udtalelse om 3 drøftede udkast til mandater (jf. punkt 2.2.1) blev forelagt for Det Rådgivende Udvalg og vedtaget den 15. maj 2001.

3.1.3. Beretning om Det Europæiske Arbejdsmiljøagentur

Gruppen blev nedsat i maj 1999 og afholdt to møder i 2001. Et udkast til foreløbig udtalelse om beretningen vedrørende Agenturet i Bilbao (jf. punkt 2.2.8) blev forelagt for Det Rådgivende Udvalg og vedtaget den 29. november 2001.

Gruppen fortsætter sit arbejde i 2002.

3.1.4. Distancearbejde

Gruppen, som blev nedsat den 18. maj 2000, har til opgave at forberede en udtalelse fra Det Rådgivende Udvalg om en eventuel fællesskabsaktion vedrørende sundheds- og sikkerhedsspørgsmål i forbindelse med distancearbejde.

Gruppen afholdt ikke møde i 2001.

3.1.5. Erhvervssygdomme

Gruppen, som blev nedsat den 18. maj 2000, har til opgave at forberede en udtalelse fra Det Rådgivende Udvalg om Kommissionens forslag vedrørende ajourføring af den "Europæiske liste over erhvervssygdomme" (bilag I til Kommissionens henstilling 90/326/EØF).

Gruppen afholdt ikke møde i 2001.

3.1.6. ATEX

Gruppen, som blev nedsat den 19. december 2000, har til opgave at bistå Kommissionen i arbejdet med at forberede en vejledning for god praksis, der giver arbejdsgiveren mulighed for at udarbejde et dokument kaldet "eksplosionssikringsdokument" i henhold til artikel 8 i direktiv 1999/92/EF "ATEX". Disse indledende og forberedende arbejdsopgaver vil blive iværksat ved udbud. Til dette formål afholdes der et møde mellem Kommissionen og kontrahenten ved arbejdets begyndelse og ved fremlæggelsen af midtvejsrapporten og den endelige rapport, og til sidst vil der blive aflagt rapport for Det Rådgivende Udvalg.

Gruppen afholdt ikke møde i 2001.

3.2. Oprettelse af arbejdsgrupper 2001

Udvalget har nedsat fire arbejdsgrupper og vedtaget deres mandat.

3.2.1. Fællesskabsstrategi 2002-2006 (dokument nr. 0994/01)

Gruppen, som blev nedsat den 15. maj 2001, har til opgave at forberede en udtalelse fra Det Rådgivende Udvalg om fællesskabsstrategien for sundhed og sikkerhed på arbejdspladsen for perioden 2002-2006. Udvalget overdrog denne opgave til gruppen "Planlægning".

Gruppen mødtes to gange i 2001 og udarbejdede et udkast til udtalelse (jf. punkt 2.2.5), der blev vedtaget den 29. november 2001 - som udvalgets foreløbige bidrag til Europa-Kommissionens udarbejdelse af meddelelsen om den nye strategi.

Gruppen fortsætter sit arbejde i 2002.

3.2.2. Sundhed og sikkerhed i hospitalssektoren (dokument nr. 2103/1/01)

Denne gruppe, som blev nedsat den 29. november 2001, har til opgave at udarbejde en udtalelse fra Det Rådgivende Udvalg om eventuelle aktioner til forbedring af beskyttelsen af arbejdstagernes sundhed og sikkerhed i hospitalssektoren. Det skal ske på grundlag af et dokument fra Kommissionen med forslag til fællesskabsaktioner.

Gruppen afholdt ikke møde i 2001.

3.2.3. Fiskeri (dokument no. 2504/01)

Den 29. november 2001 vedtog Det Rådgivende Udvalg mandatet for denne gruppe, som skal følge arbejdet med arbejdstagernes sikkerhed og sundhed inden for fiskeri i forbindelse med udarbejdelsen af en ny fælles fiskeripolitik på fællesskabsplan.

Gruppen får navnlig til opgave at udarbejde en udtalelse fra udvalget om sundheds-, sikkerheds- og hygiejneaspekterne ved fiskeri og bistå Kommissionen med at forberede en ny fælles politik inden for dette område.

Gruppen afholdt ikke møde i 2001.

3.2.4. Kemikalier på arbejdspladsen (dokument nr. 2502/1/01)

På grundlag af en henstilling af arbejdsgruppen "Fastsættelse af grænseværdier for erhvervsmæssig eksponering" (dok. 2105/01) fremsatte gruppen "Planlægning" forslag om nedsættelse af en ny gruppe, hvis mandat udvalget vedtog på det 63. plenarmøde den 29. november 2001. Denne gruppe skal :

overtage mandatet, som tilhører ad hoc-gruppen "Fastsættelse af grænseværdier for erhvervsmæssig eksponering"

overtage mandatet, som tilhører ad hoc-gruppen "Retningslinjer vedrørende kemiske agenser"

sikre opfølgning af de aktioner, som følger af Kommissionens meddelelse om "Hvidbog: Strategi for en ny kemikaliepolitik" [KOM (2001) 88 endelig]

planlægge fremtidige aktioner for at løse problemerne vedrørende organiske opløsningsmidler (dok. 1949/01 - EU-konference om organiske opløsningsmidler og det psykoorganiske syndrom, Delft, Nederlandene, den 10. december 1999).

Gruppen afholdt ikke møde i 2001.

3.3. Opløsning af arbejdsgrupper

Udvalget besluttede at opløse fem arbejdsgrupper, hvis arbejde var afsluttet.

3.3.1. Tværfaglige tjenester for beskyttelse og forebyggelse/lægelig kontrol med arbejdstagerne

Gruppen, som blev nedsat i november 1996, afholdt flere møder i 1999 og 2000. På det sidste møde den 20. februar 2001 færdiggjorde et snævert redaktionsudvalg et udkast til udtalelse, som udvalget vedtog på sit 62. plenarmøde. Gruppen blev formelt opløst den 15. maj 2001.

3.3.2. Muskel- og knoglelidelser

Gruppen, som blev nedsat den 6. maj 1999, afholdt sit sidste møde den 13. marts 2001, hvorefter der blev udfærdiget et udkast til udtalelse. Efter at udvalget havde vedtaget udtalelsen, blev gruppen opløst den 15. maj 2001.

3.3.3. Fastsættelse af grænseværdier for eksponering

Gruppen, som blev nedsat den 27. oktober 1999, mødtes fire gange i 2001 og forelagde to udkast til udtalelse for Det Rådgivende Udvalg, som blev vedtaget henholdsvis den 15. maj og den 29. november 2002 (jf. punkt 2.2.3 og 2.2.6).

I forbindelse med evalueringen af de opgaver, der er overdraget til arbejdsgrupper, som beskæftiger sig med Fællesskabets kemikaliepolitik - dvs. grupperne for "Fastsættelse af grænseværdier for erhvervsmæssig eksponering" og "Retningslinjer vedrørende kemiske agenser" - besluttede Det Rådgivende Udvalg på sit 63. plenarmøde den 29. november 2001 at nedsætte en ny gruppe "Kemikalier på arbejdspladsen", som bl.a. har til opgave at overtage mandaterne fra de to eksisterende grupper på området. Efter vedtagelsen af det nye mandat (jf. punkt 3.2.4) blev gruppen "Fastsættelse af grænseværdier for erhvervsmæssig eksponering" formelt opløst den 29. november 2001.

3.3.4. Retningslinjer vedrørende kemiske agenser

Arbejdsgruppen blev nedsat den 6. maj 1999 og har til opgave at udarbejde Det Rådgivende Udvalgs udtalelse om et vejledende dokument vedrørende de emner, der er omhandlet i artikel 3, 4, 5 og 6 og i bilag II, punkt 1, i Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser. Gruppen afholdt ikke møde i 2001.

Gruppen blev formelt opløst den 29. november 2001, efter at mandatet var overtaget af den nye arbejdsgruppe "Kemikalier på arbejdspladsen".

3.3.5. Forebyggelse af vold på arbejdspladsen

Gruppen, der blev nedsat den 29. oktober 2001, holdt to møder i 2001. Udvalget fik forelagt et udkast til udtalelse på sit 63. plenarmøde. Efter at udvalget havde vedtaget udtalelsen, blev gruppen opløst den 29. november 2001.

4. SAMARBEJDE MED ANDRE ORGANER

4.1. Det Stående Udvalg

Det Stående Udvalg for Bedriftssikkerhed og Sundhedsforhold i Kulminer og anden Udvindingsindustri har som vigtigste opgave at følge udviklingen med hensyn til sikkerheden og sundheden i udvindingsindustrierne, forelægge medlemsstaternes regeringer konkrete forslag til forbedringer på arbejdspladsen og fremme udvekslingen af informationer.

Repræsentanter for Det Stående Udvalg har siden 1994 deltaget som observatører i Det Rådgivende Udvalgs møder. På samme måde opfordres Det Rådgivende Udvalg til at sende to repræsentanter for hver interessegruppe til at overvære Det Stående Udvalgs plenarmøder som observatører. Denne fremgangsmåde sikrer en bedre informationsformidling mellem de to udvalg. De foreløbige erfaringer har vist, at der er mange fælles punkter, men samtidig bliver det stadig mere klart, at det drejer sig om to helt forskellige instanser. Det Stående Udvalg er først og fremmest et teknisk orienteret organ, som beskæftiger sig med udvindingsindustriernes specifikke sikkerhedsproblemer. De konkrete tekniske aspekter indtager en fremtrædende plads i udvalgets drøftelser, mens Det Rådgivende Udvalg også er kvalificeret til at drøfte mere grundlæggende spørgsmål i relation til arbejdsmiljø.

4.2. Udvalget af Arbejdstilsynschefer

Udvalget af Arbejdstilsynschefer blev nedsat ved Kommissionens afgørelse 95/319/EF af 12. juli 1995 og består af to medlemmer fra hver medlemsstat, som repræsenterer Arbejdstilsynet. Formanden for udvalget er en repræsentant for Kommissionen.

Udvalget forelægger en årsberetning for Kommissionen om sine aktiviteter, især om eventuelle problemer i forbindelse med anvendelsen af eller kontrollen med anvendelsen af den afledte fællesskabsret på arbejdsmiljøområdet. Kommissionen fremsender denne beretning til Rådet, Europa-Parlamentet, Det Økonomiske og Sociale Udvalg og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.

4.3. Det Videnskabelige Udvalg vedrørende Grænseværdier for Erhvervsmæssig Eksponering for Kemiske Agenser

Dette Videnskabelige Udvalg, der blev nedsat efter henstilling fra Rådet ved Kommissionens afgørelse 95/320/EF af 12. juli 1995, har til opgave at undersøge de kemiske agensers helbredsmæssige virkninger for arbejdstagerne. Udvalgets arbejde følges af Det Rådgivende Udvalg, mere specifikt af arbejdsgruppen Fastsættelse af grænseværdier for erhvervsmæssig eksponering, i forbindelse med udarbejdelsen af udtalelser om udkastene til forslag til kommissionsdirektiver, der i medfør af Rådets direktiv 98/24/EF fastsætter grænseværdier for erhvervsmæssig eksponering.

4.4. Arbejdsmarkedets parter

En repræsentant for Den Europæiske Faglige Samarbejdsorganisation (EFS) og et medlem af Sammenslutningen af Industri- og Arbejdsgiverorganisationer i Europa (UNICE) indbydes til at overvære udvalgets møder.

4.5. Det Faglige Tekniske Bureau

Det Europæiske Faglige Tekniske Bureau for Sundhed og Sikkerhed (BTS) blev oprettet i 1989 af EFS for at give denne organisation mulighed for at følge det tekniske arbejde i standardiseringsorganisationerne på nært hold. BTS blev etableret med støtte fra Europa-Parlamentet, som i 1989 oprettede en budgetpost til formålet, og BTS undertegnede samme år en flerårig overenskomst med Kommissionen. BTS gennemfører undersøgelser og leverer informationer af relevans for arbejdsmiljøområdet i forbindelse med det europæiske harmoniserings- og standardiseringsarbejde; BTS er også i tæt kontakt med Det Rådgivende Udvalgs arbejdsgruppe Standardisering. En repræsentant for BTS inviteres til at overvære udvalgets møder.

4.6. Den Internationale Arbejdsorganisation

En repræsentant for Den Internationale Arbejdsorganisation inviteres til at overvære udvalgets møder.

4.7. Det Europæiske Institut i Dublin

En repræsentant for Det Europæiske Institut til Forbedring af Leve- og Arbejdsvilkårene inviteres til at deltage i udvalgets møder, hvor vedkommende bl.a. præsenterer Instituttets arbejdsprogram.

4.8. Det Europæiske Arbejdsmiljøagentur i Bilbao

I henhold til afgørelsen om oprettelse af et Europæisk Arbejdsmiljøagentur får udvalget forelagt agenturets arbejdsprogram og årsberetning.

BILAG A

RÅDETS AFGØRELSE

RETSGRUNDLAG

(Uddrag)

Uddrag af Rådets afgørelse af 27. juni 1974 om nedsættelse af et Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen:

"RÅDET FOR DE EUROPÆISKE FÆLLESSKABER HAR... ud fra følgende betragtninger: .... der bør oprettes et organ, der skal bistå Kommissionen med at forberede og iværksætte aktiviteter inden for sikkerhed, hygiejne og sundhedsbeskyttelse på arbejdspladsen samt lette samarbejdet mellem de nationale forvaltninger og arbejdstagernes og arbejdsgivernes faglige organisationer...

TRUFFET FØLGENDE AFGØRELSE:

Artikel 1:

Der nedsættes et Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, herefter benævnt «Udvalget».

Artikel 2: Udvalget har til opgave at bistå Kommissionen med forberedelse og iværksættelse af aktiviteter inden for sikkerhed, hygiejne og sundhedsbeskyttelse på arbejdspladsen.

Artikel 3:

*Udvalget udarbejder hvert år en beretning om sin virksomhed.

*Kommissionen fremsender denne beretning til Europa-Parlamentet, Rådet, Det Økonomiske og Sociale Udvalg og Det Rådgivende Udvalg for Det Europæiske Kul- og Stålfællesskab.

Artikel 4:

1. Udvalget sammensættes af (...) faste medlemmer, således at der tilkommer hver medlemsstat to repræsentanter for regeringen, to repræsentanter for arbejdstagernes faglige organisationer og to repræsentanter for arbejdsgivernes faglige organisationer.

2. Der udnævnes en suppleant for hvert ordinært medlem. (....)

3. Udvalgets faste medlemmer og suppleanter udnævnes af Rådet, som for så vidt angår repræsentanter for arbejdstagernes og arbejdsgivernes faglige organisationer, bestræber sig på med hensyn til Udvalgets sammensætning at gennemføre en ligelig repræsentation af de forskellige berørte faglige områder.

4. Rådet offentliggør til orientering listen over faste medlemmer og suppleanter i De Europæiske Fællesskabers Tidende.

Artikel 5:

1. De faste medlemmer og suppleanterne udpeges for en treårig periode. Denne periode kan fornyes.

Artikel 6:

1. Udvalgets formand er et medlem af Kommissionen eller ved forfald og undtagelsesvis en tjenestemand i Kommissionen udpeget af formanden. Formanden deltager ikke i afstemningen.

2. Udvalget mødes efter indkaldelse fra formanden, enten på dennes initiativ eller på begæring af mindst en tredjedel af medlemmerne.

4. Udvalget kan nedsætte arbejdsgrupper med et udvalgsmedlem som formand. Grupperne skal i form af beretninger forelægge deres arbejdsresultat på et udvalgsmøde.

5. Repræsentanter fra Kommissionens berørte tjenestegrene deltager i Udvalgets og arbejdsgruppernes møder. Udvalgets og arbejdsgruppernes sekretariat varetages af Kommissionens tjenestegrene.

Artikel 7:

1. Udvalget er beslutningsdygtigt, når to tredjedele af dets medlemmer er til stede.

Artikel 8:

Udvalget vedtager sin forretningsorden, som træder i kraft, når Rådet efter indhentet udtalelse fra Kommissionen har godkendt den."

BILAG B

UDVALGETS SAMMENSÆTNING I 2001

I. REGERINGSREPRÆSENTANTER

a) Faste medlemmer

>TABELPOSITION>

b) Suppleanter

>TABELPOSITION>

II.ARBEJDSTAGERREPRÆSENTANTER

a) Faste medlemmer

>TABELPOSITION>

b) Suppleanter

>TABELPOSITION>

III.ARBEJDSGIVERREPRÆSENTANTER

a) Faste medlemmer

>TABELPOSITION>

b) Suppleanter

>TABELPOSITION>

BILAG C

ARBEJDSGRUPPER 2001

PLANLÆGNING

Formand : Felipe MANZANO (arbejdsgiverrepræsentant)

Næstformand : Marc BOISNEL (regeringsrepræsentant)

Referent : Maurice SEDES (arbejdstagerrepræsentant)

>TABELPOSITION>

Ansvarlig tjenestemand: Hr. A. CAMMAROTA - Tlf. 34515

FASTSÆTTELSE AF GRÆNSEVÆRDIER FOR EKSPONERING

Formand : Marcel WILDERS (arbejdstagerrepræsentant)

Næstformand : Carole SULLIVAN (regeringsrepræsentant)

Referent : Jos BORMANS (arbejdsgiverrepræsentant)

>TABELPOSITION>

Ansvarlig tjenestemand: A. ANGELIDIS - Tlf. 33747 - Dr. ARESINI - Tlf. 32260

STANDARDISERING

Formand : Paul WEBER (regeringsrepræsentant)

Næstformand : Tom MELLISH (arbejdstagerrepræsentant)

Referent : Franco GIUSTI (arbejdsgiverrepræsentant)

>TABELPOSITION>

Andre eksperter

B.J. Mertens / CENELEC

André PLISSART, CEN

Ansvarlig tjenestemand: A. LOMMEL - Tlf. 33871

VOLD PÅ ARBEJDSPLADSEN

Formand : Raili PERIMÄKI (arbejdstagerrepræsentant)

Næstformand : Natascha WALTKE (arbejdsgiverrepræsentant)

Referent : Giovanna ROCCA-ERCOLI (regeringsrepræsentant)

>TABELPOSITION>

Ansvarlig tjenestemand: Dr. F.J. ALVAREZ HIDALGO- Tlf. 34547

BERETNING OM DET EUROPÆISKE ARBEJDSMILJØAGENTUR

Formand : Marc BOISNEL (regeringsrepræsentant)

Næstformand : Tony BRISCOE (arbejdsgiverrepræsentant)

Referent : Jan Toft RASMUSSEN (arbejdstagerrepræsentant)

>TABELPOSITION>

Ansvarlig tjenestemand: A. LOMMEL - Tlf. 33871

RETNINGSLINJER VEDRØRENDE KEMISKE AGENSER

Formand : Sven BERGSTRÖM (arbejdstagerrepræsentant)

Næstformand : Bent Horn ANDERSEN (regeringsrepræsentant)

Referent : Patrick LEVY (arbejdsgiverrepræsentant)

>TABELPOSITION>

Ansvarlig tjenestemand: A. ANGELIDIS - Tlf. 33747

Distancearbejde

Formand : Alexander HEIDER (arbejdstagerrepræsentant)

Næstformand : Alvaro DURAO (regeringsrepræsentant)

Referent : J.J.H. KONING (arbejdsgiverrepræsentant)

>TABELPOSITION>

Ansvarlig tjenestemand:

Erhvervssygdomme

Formand : Eric JANNERFELDT (arbejdsgiverrepræsentant)

Næstformand : Maud VALAT-TADDEI (regeringsrepræsentant)

Referent : Owen TUDOR / UK (arbejdstagerrepræsentant)

>TABELPOSITION>

Ansvarlig tjenestemand: Dr. F.J. ALVAREZ HIDALGO- Tlf. 34547

ATEX

Formand : Mario ALVINO (regeringsrepræsentant)

Næstformand : Torben JEPSEN (arbejdsgiverrepræsentant)

Referent : Maurice SEDES (arbejdstagerrepræsentant)

>TABELPOSITION>

Ansvarlig tjenestemand: A. FUENTE MARTIN - Tlf. 32739

TVÆRFAGLIGE TJENESTER OG MEDICINSK OVERVÅGNING

REDAKTIONSGRUPPE

>TABELPOSITION>

Ansvarlige tjenestemænd: Dr. F. ALVAREZ HIDALGO - Tlf. 34547 og Dr. G. AresinI - Tlf. 32260

Muskel- og knoglelidelser

Formand : Patrick LEVY (arbejdsgiverrepræsentant)

Næstformand : Fiona MURIE (arbejdstagerrepræsentant)

Referent : Malcolm DARVILL (regeringsrepræsentant)

>TABELPOSITION>

Ansvarlige tjenestemænd: Dr. F. ALVAREZ HIDALGO - Tlf. 34547 og Dr. G. AresinI - Tlf. 32260

BILAG D

MØDEKALENDER 2001

>TABELPOSITION>